Document ID: 32012R0995

32012R0995
L 299/18
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 995/2012
od 26. listopada 2012.
o utvrđivanju detaljnih pravila za provedbu Odluke br. 1608/2003/EZ Europskog parlamenta i Vijeća o izradi i razvoju statistike Zajednice o znanosti i tehnologiji
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Odluku Europskog parlamenta i Vijeća br. 1608/2003/EZ od 22. srpnja 2003. o izradi i razvoju statistike Zajednice o znanosti i tehnologiji (1), a posebno njezin članak 3.,
budući da:
(1)
Kako bi se uzeo u obzir razvoj u području statistike o znanosti i tehnologiji, kao i zahtjevi za novim, detaljnijim i učestalijim statistikama, trebalo bi propisati nove mjere za provedbu Odluke br. 1608/2003/EZ.
(2)
S ciljem najboljeg korištenja dostupnih resursa i smanjenja dužnosti izvješćivanja, trebalo bi nastaviti postojeću statističku podršku odlukama donesenima u područjima sadašnje politike i ispuniti dodatne zahtjeve koji proizlaze iz novih inicijativa politike.
(3)
Uredba (EZ) br. 223/2009 Europskog parlamenta i Vijeća (2) o europskoj statistici daje referentni okvir, posebno u vezi s pravilima o pristupu administrativnim izvorima podataka i statističkoj pouzdanosti.
(4)
Potrebno je osigurati da europske statistike o znanosti i tehnologiji budu u skladu s drugim međunarodnim standardima. U tu svrhu, treba uzeti u obzir posao koji je obavila Organizacija za gospodarsku suradnju i razvoj (OECD) te druge međunarodne organizacije. Posebno, priručnik iz Frascatija za statistiku istraživanja i razvoja, priručnik iz Canberre za statistiku o ljudskim resursima namijenjen za znanost i tehnologiju, priručnik o statistici patenata OECD-a koji je objavio OECD, kao i priručnik iz Osla o statistici inovacija koji su zajednički objavili OECD i Europska komisija (Eurostat), trebali bi osigurati referentni okvir.
(5)
Radi jasnoće, trebalo bi staviti izvan snage Uredbu Komisije (EZ) br. 753/2004 od 22. travnja 2004. o provedbi Odluke br. 1608/2003/EZ Europskog parlamenta i Vijeća u pogledu statistika u području znanosti i tehnologije (3) i Uredbu Komisije (EZ) br. 1450/2004 od 13. kolovoza 2004. o provedbi Odluke br. 1608/2003/EZ Europskog parlamenta i Vijeća o izradi i razvoju statistika Zajednice o znanosti i tehnologiji (4).
(6)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Ovom se Uredbom utvrđuju detaljna pravila u vezi s izradom europske statistike o znanosti i tehnologiji.
Članak 2.
1. Ova Uredba obuhvaća sljedeća područja:
(a)
statistike o istraživanjima i razvoju (I i R);
(b)
statistike o državnim proračunskim sredstvima ili izdacima za istraživanja i razvoj (GBAORD);
(c)
statistike o inovacijama;
(d)
statistike o ljudskim resursima u znanosti i tehnologiji, uključujući statistiku o spolovima i mobilnosti, statistiku o patentima, statistiku o visokotehnološkim industrijskim granama i uslugama utemeljenima na znanju i tehnologiji.
Popisi statističkih varijabli, obuhvaćenih djelatnosti i sektora, raščlambe rezultata, učestalost, rokovi za dostavu podataka i referentno razdoblje navedeni su u prilozima I. i II.
Za područja iz točke (d) prvog podstavka potrebni podaci dobivaju se iz postojećih statističkih ili drugih izvora podataka kako su utvrđeni u odjeljku 3. Priloga I.
2. Popisi statističkih varijabli, djelatnosti i obuhvaćenih područja, raščlambe rezultata, učestalost, rokovi za dostavu podataka te druge značajke iz priloga I. i II. prema potrebi se preispituju u pravilnim vremenskim razmacima.
Članak 3.
Države članice prikupljaju potrebne podatke koristeći kombinaciju različitih izvora kao što su istraživanja na uzorku, izvori administrativnih podataka i drugi izvori podataka. Što se tiče kvalitete postupaka statističkog ocjenjivanja, drugi izvori podataka moraju biti najmanje istovjetni istraživanjima na uzroku ili administrativnim izvorima podataka.
Članak 4.
Statistike iz priloga I. i II. temelje se na usklađenim konceptima i definicijama, posebno onima sadržanima u najnovijim verzijama priručnika iz Frascatija (statistika o I i R), priručnika iz Canberre (statistika o ljudskim resursima u znanosti i tehnologiji), priručnika o statistici patenata OECD-a (statistika o patentima), priručnika iz Osla (statistika o inovacijama) ili drugim usklađenim standardima.
Članak 5.
Države članice dostavljaju varijable navedene u prilozima I. i II., uključujući povjerljive podatke, Komisiji (Eurostatu) korištenjem tehničkog standarda koji odredi Komisija (Eurostat) u suradnji s državama članicama.
Države članice mogu dostaviti Komisiji (Eurostatu) pojedinačne evidencije podataka koje se odnose na statistike o inovacijama korištenjem tehničkog standarda koji odredi Komisija (Eurostat).
Članak 6.
1. Države članice poduzimaju sve potrebne mjere kako bi osigurale kvalitetu dostavljenih podataka.
2. Države članice dostavljaju Komisiji (Eurostatu) standardna izvješća o kvaliteti koja se odnose na podatke o:
(a)
istraživanjima i razvoju (I i R);
(b)
državnim proračunskim sredstvima ili izdacima za istraživanja i razvoj (GBAORD);
(c)
inovacijama.
Što se tiče statistika o istraživanjima i razvoju, pripremaju se posebna izvješća o kvaliteti za sektor trgovačkih društava, sektor države i sektor visokog obrazovanja. Izvješća o kvaliteti za privatni neprofitni sektor sastavljaju se samo ako su izdaci sektora za I i R, kao udio ukupnih nacionalnih izdataka za I i R, viši od 5 %.
3. Države članice pripremaju izvješća o kvaliteti u skladu s pravilima iz Priloga III., a obuhvaćaju kriterije o kvaliteti utvrđene u članku 12. stavku 1. Uredbe (EZ) br. 223/2009.
4. Prva izvješća o kvaliteti za I i R te GBAORD sastavljaju se za podatke koji se odnose na referentnu godinu 2011., a dostavljaju se do 31. listopada 2013. Za statistike o inovacijama, prva izvješća o kvaliteti sastavljaju se za podatke za referentnu godinu 2012., a dostavljaju se do 31. listopada 2014. Naknadna izvješća o kvaliteti dostavljaju se Komisiji (Eurostatu) svake druge godine u roku od 22 mjeseca nakon završetka referentne godine za koju su podaci prikupljeni.
Članak 7.
Uredbe (EZ) br. 753/2004 i (EZ) br. 1450/2004 stavljaju se izvan snage.
Međutim, Uredba (EZ) br. 753/2004 nastavlja se primjenjivati za statistike o I i R i GBAORD za referentnu godinu 2011.
Upućivanja na Uredbe stavljene izvan snage tumače se kao upućivanja na ovu Uredbu.
Članak 8.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. listopada 2012.

Labels: 7
16
19